血魔



Blood Demon (Chinese: 血魔; Jyutping: hyut3 mo1) was a story told by Cantonese storyteller Lee Dai Sor, the first part of a two-part series called 奇闻怪事 told on Rediffusion.

Transcript
各位老友，在呢一個聲盒裏邊呢，我就打算講奇聞怪事. 講兩段. 一段呢就係血魔，一段呢就係討債還債. 現在先講呢段血魔. 血，對我哋嘅人生呢係好重要. 如果冇咗佢呢，我哋就會死亡. 將佢擴大啲嚟講，凡係動物，都會係靠血嚟到維持生命. 噉呀無論乜嘢血都好，人血、動物血，都有一種腥味. 呢種腥味呢，就會引起唔少啲猛獸呀，流口水，就走去食人喇. 舉個例嚟講，鱷魚同埋鯊魚，佢都係聞到有血腥嘅味呢，啊，佢然後呢，就會食人喇. 血一定有種腥味嘅. 噉呢次我講呢段血魔呢，呢隻血魔呢就係一見到血，啊，佢就會產生出嚟. 咦，噉點搞呀？佢會唔會扯呢？會. 佢要再見返血呢，佢就會死亡. 自自然然呢，噉就消滅咗.

程小玉，係程家一位千金. 佢就只有係大佬細佬，但冇妹. 所以佢呢個程老爺呢吓，對阿小玉就非常之寵愛啦. 佢要乜嘢，有乜嘢. 所謂要風得風，就要雨得雨喇. 噉程小玉屋企有錢呀，正如俗語有話住洋樓就養返狗喇. 嘩，佢屋企，養埋不知幾多狗. 佢老豆呢，所養嘅呢，係養啲惡嘅狗. 點解呀？佢因為專門養嚟呢就打交嘅. 我睇，狼過華秀個隻啦. 佢一定有養㗎. 噉阿程小玉所養嘅呢，當然唔係打交嘅. 北京狗呀、臘腸狗之類嘅. 佢養嚟無非愛嚟玩嘅啫. 噉呀有一日，阿小玉呢，就幫個隻北京狗呢，就沖涼喇. 因為點解呀？佢時時攬住佢訓嘅喎，若果唔沖涼嘅，就有狗蝨啦. 而且有種味道好難聞嘅嘛. 所以佢時時就同隻狗沖涼. 噉當佢㨘咗番梘之後呢，擦乾淨喇，滾水就沖喇，沖乾淨嗰啲番梘塗喇. 咪用梳嚟到梳嗰啲毛喎. 你知啦，北京狗嗰啲毛幾長，你冇梳梳佢唔掂嘅嘛. 啊，都唔知係唔係一下錯手，或者係大力一啲啦，一梳就梳痛個隻狗喇喎. 個隻狗「汪汪汪汪汪」噉就回頭一咬. 程小玉個隻右手馬上就畀佢咬到哩，就當時就流血.

噉阿小玉係一個慣養千金嘅小姐嚟嘅. 就驕生慣養嘅. 一啲咁多痛就緊要囉. 放聲大哭，就驚動咗佢嘅個老豆喇. 噉佢啲兄弟同埋丫鬟，嘩，個個就手忙腳亂，搵藥油呀、藥散啊噉，同佢止血啦. 然後佢就包紮好繃帶. 梗係啦，千金小姐喎. 啲咁多痛都唔忍得嘅嘛. 眼淚汪汪噉樣，佢啲大佬細路、丫鬟，叫佢上床休息下啦. 陣間就無事㗎喇. 噉就雖然呢就傷口已經係包紮，但係呢重係有啲血水滲出嚟嘅嘛. 唔能夠一下呢止血止得噉快嘅嘛. 啲血水就一路一路噉就滲出嚟，噉就染到成條繃帶呢，紅晒. 噉呀日頭冇咩事嘅. 噉就到咗夜晚黑九點零鐘喇，阿小玉，佢就自己一個人，響張床處呢，就休息. 忽然間，SYUUUZAZAP聲，一陣陰風就吹過嚟. 哎呀，阿小玉佢，扎就扎醒喇. 唔？點解床前企住一個，好高大嘅黑影噃. 哎呀，小玉，就梗係好怕啦. 佢就想話落床，走喎. 點知個黑影呢，哈，就對佢講：「你唔使怕，你就係我個主人. 我呢，就係血魔. 點解會你係我主人呢？因為呀，係你流出嚟嗰啲血，噉就產生咗我出嚟. 你唔使驚㗎. 我不但呢唔會害你，我重要聽從你嘅命令. 你叫我做乜我就做乜. 」呢隻血魔呢，講完之後啊，就響阿程小玉一揖，就表示恭敬同埋服從啦.

噉阿程小玉，聽見講話自己係佢嘅主人，佢聽自己嘅命令噃，噉佢梗係好想呢隻血魔呢，快啲扯啦. 所以佢就對個血魔講：「哦. 我係你嘅主人. 嗯，好啦好啦. 嗱，現在我呢，就命令你，立刻就離開呢處，永遠呢，就唔好再出現啦. 」「哈哈哈哈哈哈哈哈哈. 你叫我再唔好出現咩？唉，得得得得得. 我問真你，在你本人啦，你最憎恨嘅係邊一個？最憎恨乜嘢傢伙？嗱，你就命令我. 我就去殺咗佢. 佢一流血呢，我馬上呢SYHUUU噉就消滅咗㗎啦. 呢啲就係因為我呢就係見血而生，就見血而滅嘅大道理咧. 原來噉㗎呢隻血魔. 程小玉聽咗之後，佢就好快就回答佢啦. 「哦，冇冇冇. 我完全就冇憎恨嘅人，我亦都唔想話殺害第二啲人. 唔該你扯啦. 」「啊. 好. 你冇憎恨嘅人，但我知道喎，吓，係個隻北京狗呢，咬傷你嘅. 所以你就流血啦. 你流啲血出嚟，就變咗產生我呢個血魔. 我相信你都會撞火個隻北京狗啩. 梗憎恨佢啩. 佢咬傷你嘅喎. 呢！你睇你，而家隻手就包住晒啲繃帶喇. 喂，破相嘅喎. 噉你一定係憎恨佢嘅嘛. 而家，唔使乜嘢嘅，只要呢叫我，將隻北京狗就整死，整到佢流血，我一見到血呢，我就消滅咗嘅喇. 程小玉，佢當然就唔答應啦. 因為呢隻北京狗，係佢最鍾意嘅，最疼惜嘅. 噉呢隻血魔呢，嗱，佢就唔理程小玉就肯唔肯畀佢就整死個隻北京狗. SYUUU一陣陰風吹起啫，隻血魔就唔見咗喇. 噉呀程小玉就以為嘅，佢就梗係扯咗啦. 點知瞓都第二朝早，嗰個妹姐阿秋香，佢捧住個隻已經死咗個隻北京狗喎. 啦啦聲就走上房，就搵程小玉啦. 「小姐啊！小姐！你睇下！你睇下！你睇下！」噉阿程小玉一睇，嘩，個隻北京狗呢，死到七孔流血. 程小玉，嘩，見得隻北京狗噉樣死咗去，佢當然啊「Ehehehhuhuhuhu」喊喇. 攬住個隻北京狗就死喊. 噉佢老豆呢亦都知道話隻北京狗死咗. 噉呀梗係走嚟睇個女啦. 問咩道理喎. 程小玉，佢就想返個隻血魔，同佢所講嘅嘢. 噉佢就將經過嘅情形呢，就講出嚟. 就話：「因為我就你畀隻北京狗咬傷流血，噉就產生個隻血魔. 嗰個血魔，佢話，如果佢要消滅嘅呢要見返血先，佢至消滅. 所謂見血而生，就見血而滅. 噉所以佢呢，就整生死個隻北京狗呀. 北京狗七隆流血喇. 噉佢就自然就消滅喇. 」噉佢老豆聽咗，個女噉講法，都冇咩說話好講啦，係唔係？唯有就係安慰阿小玉. 「唔好再喊. 啊，至多就買過第二隻嘅啫. 既然而家噉樣，以後呢你就千萬要小心啦喎. 吓. 唔好在有流血嘅事發生喇. 而家呢隻北京狗，死咗啦. 血魔又扯咗喇. 噉你就唔使驚啦. 」噉阿小玉果然間呢，就唔再喊. 噉呀至多就買過第二隻北京狗嘅啫. 啊，噉呢件事就凋淡咗喇喎.

過咗一個時期，噉對於血魔呢件事呢，大家都唔記得晒喇. 忘到一乾二淨. 程小玉，好快就到咗應該談論婚嫁嘅時期喇. 噉佢老豆當然亦都好想話早日就選中一個東床快婿啦. 將程小玉嗰啲八字呢就交畀嗰啲媒人婆呢就去走趯喇. 噉啲媒人婆，擔慣雞髀雞脾嘅，有嘢交畀佢好快就得嘅啦嘛. 果然間好快呢就搵到一個公子叫做鄭子遊. 噉呀大家一傾，都係乾坤而擲呢，完全無咩問題. 可以講得就係一說就合喇. 呢段因緣好嘢啦. 婚禮好快就進行嘅喇喎. 吓. 啲啲打打噉就花橋臨門，噉就抬咗就程小玉就過去鄭家囉. 過門啦嘛. 噉呀，嘩，鄭家個邊，當然啦，大排酒席，歡宴一班親朋戚友喇. 同時間，鄭家呢邊都係有體面嘅人，當然就係請埋好多親戚朋友，就到嚟飲啦. 噉啊鄭子遊同埋程小玉兩個呢就係所謂拜過天地，拜過父母，新人大家一對相拜之後呢，就要入新房嘅啦噃. 啊，入新房就梗係舉行交杯就合巹禮啦. 噉呢個新郎哥鄭子遊同埋呢個新娘程小玉，兩個都好快樂，好歡喜. 噉啊程小玉，佢根本係一個黃花閨女嚟嘅. 啊，所謂叫做處女啦. 噉佢自從個隻北京狗嘅事發生之後呢，相隔咗到現在好耐. 佢都唔記得咗血魔呢件事喇. 噉佢亦都唔知到在今晚呀，所謂交杯合卺嗰陣時呢，嗱，一定就會見血嘅喎. 如果唔見血呢，就噉啦，男家呢一方面梗係唔歡喜. 梗係話呢個唔係閨女. 俗語就叫做無朱誠. 噉啊程小玉呢，佢就唔想返起呢見噉嘅事噃，吓，在深分之夜呢，一定係見血嘅嘛. 佢唔記得咗血魔嘅事喇. 噉在佢兩個人，所謂舉行交杯合巹之後呢，兩個都攰瀨瀨啦. 兩公婆就瞓喇.